جانۆ ڕۆژبەیانی
جانۆ ڕۆژبەیانی () دەرھێنەر و سیناریۆنووسێکی کوردی نیشتەجێی ئەمریکایە. جانۆ براوەی گەلێک خەڵاتی نێونەتەوەییە و لە کتێبی «فیلمسازەکان لە سێبەرەوە» (Filmmakers from the Shadow) لە ڕیزی سی و پێنج فیلمسازی گەورەی جیھان ناوی ھێنراوە.

ژیان 
جانۆ ڕۆژبەیانی لەدایکبووی شارۆچکەی زوممارە، بەڵام لە زاخۆ گەورە بووە و دەرسی خوێندووە. تەمەنی چاردە ساڵ بووە (١٩٧٤)، کە وێڕای بنەماڵەکەی پەیوەستی شۆڕش بووە و ڕووی لە شاخ کردووە و لەوێ لە نێو ئەشکەوت و لەژێر بۆمباراندا ژیاوە. دوو ساڵ دواتر (١٩٧٦)، لە ئەمریکا وەکوو پەنابەری سیاسی وەرگیراوە. لە نێوڕاستی ھەشتاکاندا ھاوکات لەگەڵ ئەوەیکە لە کۆلێژی NOVA خوێندوویەتی، بەرپرسیارییەتیی ھۆڵەکانی سینەماشی لە ئەستۆ بووە و بۆ تەلەڤیزیۆنێکی ڤیرجینیایش فیلمی ساز کردووە، ئیدی بەو شێوەیە فێرە سازکردنی فیلم بووە. ڕۆژبەیانی لە کوردستان و کالیفۆرنیا دەژی و خاوەنی دوو منداڵە.

دەرھێنەری 
جانۆ لە سەردەمێکدا دەستی دایە گێڕانەوەی چیرۆکەکانی نەتەوەی کورد کە سینەمای کوردی ھێشتا لە دایک نەببوو و دونیا تەنیا یەک فیلمی کوردی دەناسی کە ئەویش ڕێی یەڵماز گونەی بوو. ساڵی ٢٠٠١ جانۆ گەڕاوە باشووری کوردستان و یەکەم فیلمی کوردیی خۆی بەناوی ژیان، ساز کرد.

سەمای شندل 
Dance of the Pendulum (١٩٩٥)، یەکەم فیلمی ڕۆژبەیانی بوو.

ژیان 
یەکەم فیلمێک بوو کە لە باشوور ساز دەکرا و باسی کیمیابارانکردنی ساڵی ١٩٨٧ دەکات؛ ھەر بۆیەش بە «فیلمی ھەڵەبجە» یش، دەناسرێت. ئەم فیلمە بەربژێری خەڵاتی پڵنگی زێڕین بوو لە فێستیڤاڵی فیلمی ڕۆتێردام.
 جانۆ دوای دوو بەڵگەفیلم کەوت:

گۆڕەبەکۆمەڵەکانی سەددام Saddam's Mass Graves (٢٠٠٣) و عەلی کیمیاویChemical Ali (٢٠٠٤) 
کە ھەردووکیان باس لە تاوانەکانی سەددام حوسێن و کورەمامەکەی دژ بە گەڵی کورد دەکەن. گۆڕەبەکۆمەڵەکانی سەددام دوای یەکەم نمایشەکەی لە فێستیڤاڵی فیلمی ترابیکا لە ساڵی ٢٠٠٤، لە ھەموو ئەمریکا پیشان درا.
 ڕۆژبەیانی چەند کاری بۆ تەلەڤیزیۆن کردووە:

Radio Citadel 
(٢٠٠٦)، لە سێ ئەڵقەدا.

The House of Hope 
(٢٠١٤)، درامایەکە کە باس لە توندتیژیی ڕەگەزی و بەتواناکردنی ژنان دەکات.
 فیلمە سینەمایییەکان:

چیاکانی چاپڵین 
(٢٠١٣)، یەکەم فیلمێک بوو لە کوردستان کە زمانەکەی ئینگلیزی بێت و ئەکتەرەکانی کورد و بیانی بن.

Êk Momik, Du Momik 
One Candle,Two Candles (٢٠١٤)، بوو بە بەربژێری گۆڵدن گڵۆبی ساڵی ٢٠١٥. فیلمەکە باس لە توندوتیژی لە کۆمەڵگای پیاوساڵردا دەکات.
 دوایین کاری جانۆ ڕۆژبەیانی بەڵگەفیلمی:

بەڵێنی سەدڕۆژ 
The 100-Day Promise (٢٠١٧)، باس لە شەڕی داعش، دەکات.

فیلمەکان 
 Dance of the Pendulum (١٩٩٥)
 ژیان (٢٠٠٢)
 Saddam's Mass Graves (٢٠٠٣) - بەڵگەفیلم
 Chemical Ali's Anfal (٢٠٠٤) - بەڵگەفیلم
 Radyo Qelat (Radio Citadel) (٢٠٠٧) - کۆمێدیای دۆخی
 چیاکانی چاپڵین (٢٠١٣)
 One Candle, Two Candles (٢٠١٤)
 The House of Hope (٢٠١٤) - تاقیکردنەوەی زنجیرەی تەلەڤیزیۆنی
 The 100-Day Promise (٢٠١٥) - بەڵگەفیلم

خەڵاتەکان 
 بەربژێری خەڵاتی پڵنگ (Tiger Award)، فێستیڤاڵی نێونەتەوەیی فیلمی ڕۆتێردام، ٢٠٠٢
 خەڵاتی تایبەتیی دادوەران بۆ ناساندنی دەرھێنەری نوێ، فێستیڤاڵی نێونەتەوەیی فیلمی سیاتێل، ٢٠٠٢
 خەڵاتی باشترین فیلم، فێستیڤاڵی نێونەتەوەیی فیلمی فێسترۆیا، پورتوگال، ٢٠٠٢
 ئاماژەی تایبەت لە خەڵاتی ڕووحی ئازادی، فێستیڤاڵی فیلمی ئورشەلیم، ٢٠٠٢
 خەڵاتی باشترین فیلم، فێستیڤاڵی فیلمی ھەبوونی ماف، ئیتالیا، ٢٠٠٣

ئەمانەش ببینە 
 سینەمای کوردی
 یەڵماز گونەی

سەرچاوەکان

بەستەرە دەرەکییەکان 
 جانۆ ڕۆژبەیانی لە بنکەدراوەی ئینتەرنێتیی فیلمەکان

دەرھێنەرانی فیلمی کورد
زیندووان
کوردەکانی باشووری کوردستان
لەدایکبووانی ١٩٦٠